b'\n_START_ARTICLE_\nAusis\n_START_SECTION_\nGarso recepcija ir jutimas\n_START_PARAGRAPH_\nGarsas yra oro virp\xc4\x97jimas. \xc5\xbdmogaus garso receptorius geba dirginti oro virpesiai, kuri\xc5\xb3 diapazonas\xc2\xa0\xe2\x80\x93 20-20000 Hz. B\xc5\xabgnelio virp\xc4\x97jim\xc4\x85 klausom\xc5\xb3j\xc5\xb3 kauliuk\xc5\xb3 grandin\xc4\x97 perduoda \xc4\xaf vidin\xc4\x99 aus\xc4\xaf: kilpos pamatas suvirpina prieangio laipto perilimf\xc4\x85. Virpesi\xc5\xb3 bangos nusirita iki sraig\xc4\x97s vir\xc5\xa1\xc5\xabn\xc4\x97s ir, pro angut\xc4\x99 patekusios \xc4\xaf b\xc5\xabgnelio laipt\xc4\x85, suvirpina jo perilimf\xc4\x85. Pastaroji banguodama suvirpina pamatin\xc4\x99 membran\xc4\x85 ir, atsimu\xc5\xa1usi \xc4\xaf antrin\xc4\xaf b\xc5\xabgnel\xc4\xaf, u\xc5\xbeg\xc4\x99sta (amortizuojasi). Kartu su pamatine membrana virpa ir plaukuotieji epiteliocitai, kuri\xc5\xb3 plaukeliai lie\xc4\x8dia dengiam\xc4\x85j\xc4\x85 membran\xc4\x85. \xc5\xa0io lietimosi metu receptorin\xc4\x97s l\xc4\x85stel\xc4\x97s depoliarizuojasi, paversdamos garso bangas nerviniu impulsu. Sraig\xc4\x97s vir\xc5\xa1\xc5\xabn\xc4\x97s recepcin\xc4\x97s l\xc4\x85stel\xc4\x97s reaguoja \xc4\xaf \xc5\xbeemo tono garsus, viduryje\xc2\xa0\xe2\x80\x93 \xc4\xaf vidutinio tono, sraig\xc4\x97s pamato srityje\xc2\xa0\xe2\x80\x93 \xc4\xaf auk\xc5\xa1to tono garsus.\n_START_SECTION_\nAusies svetimk\xc5\xabniai\n_START_PARAGRAPH_\nI\xc5\xa1orin\xc4\x97s klausomosios landos svetimk\xc5\xabniai\xc2\xa0\xe2\x80\x93 gyvi organizmai ar negyvi daiktai, arba j\xc5\xb3 dalys, patek\xc4\x99 \xc4\xaf i\xc5\xa1orin\xc4\x99 klausom\xc4\x85j\xc4\x85 land\xc4\x85 \xc4\xafvairiais b\xc5\xabdais (pvz., \xc5\xbemogus pats \xc4\xafsiki\xc5\xa1a arba jam \xc4\xafki\xc5\xa1a kiti)._NEWLINE_Da\xc5\xbeniausiai svetimk\xc5\xabniai \xc4\xaf land\xc4\x85 patenka vaikams. Jie patys \xc4\xafsiki\xc5\xa1a arba jiems \xc4\xafki\xc5\xa1a bendraam\xc5\xbeiai. Tai da\xc5\xbeniausiai gali b\xc5\xabti med\xc5\xbei\xc5\xb3 pumpurai (ypa\xc4\x8d karkl\xc5\xb3 \xe2\x80\x9eka\xc4\x8diukai\xe2\x80\x9e), \xc5\xbeaisl\xc5\xb3 dalys, s\xc4\x97klos (\xc5\xbeirniai)._NEWLINE_Suaugusiems da\xc5\xbeniausiai patenka gr\xc5\xabdai, \xc5\xa1iaudai (\xc5\xbeemdirbiams), cemento, kalki\xc5\xb3 gabal\xc4\x97liai, metalo dalys (statybininkams). Ypa\xc4\x8d pavojingi kar\xc5\xa1ti svetimk\xc5\xabniai (dirbant litavimo darbus, lydant metal\xc4\x85). Jie pradegina b\xc5\xabgnel\xc4\xaf, patenka \xc4\xaf b\xc5\xabgnin\xc4\x99 ertm\xc4\x99, o kartais gali patekti ir \xc4\xaf vidin\xc4\x99 aus\xc4\xaf. Gyvi svetimk\xc5\xabniai (vabzd\xc5\xbeiai) da\xc5\xbeniausiai patenka miegant._NEWLINE_Simptomai: kraujavimas i\xc5\xa1 ausies, klausos sutrikimas, prikurtimas, ausies skausmas, \xc5\xab\xc5\xbeesys ausyse, spaudimo jausmas ausyje, ausies odos patinimas, ausies odos paburkimas._NEWLINE_Ligoniai, kuri\xc5\xb3 i\xc5\xa1orin\xc4\x97je klausomojoje landoje yra svetimk\xc5\xabnis, gali sk\xc5\xb3stis skausmu, ypa\xc4\x8d jei svetimk\xc5\xabnis a\xc5\xa1triomis briaunomis, klausos pablog\xc4\x97jimu, ausies u\xc5\xbegulimu._NEWLINE_Daugel\xc4\xaf svetimk\xc5\xabni\xc5\xb3 galima pa\xc5\xa1alinti juos i\xc5\xa1imant \xc5\xbenyplut\xc4\x97mis arba i\xc5\xa1plaunant, ta\xc4\x8diau \xc4\xafstrigus\xc4\xaf svetimk\xc5\xabn\xc4\xaf, taip pat tais atvejais, kai vaikas nesiduoda ap\xc5\xbei\xc5\xabrimas, indikuotina intravenin\xc4\x97 nejautra. Jei svetimk\xc5\xabnis \xe2\x80\x93 vabalas ar vabzdys, pirmiausia reik\xc4\x97t\xc5\xb3 j\xc4\xaf numarinti \xc4\xaf aus\xc4\xaf sula\xc5\xa1inus riebal\xc5\xb3, v\xc4\x97liau i\xc5\xa1plauti ar i\xc5\xa1traukti \xc5\xbenyplut\xc4\x97mis.\n_START_SECTION_\nTrauma\n_START_PARAGRAPH_\nI\xc5\xa1orin\xc4\x97 klausomoji landa ar ausies kau\xc5\xa1elis gali b\xc5\xabti su\xc5\xbeeisti krap\xc5\xa1tant aus\xc4\xaf arba traumuojant nelaiming\xc5\xb3 atsitikim\xc5\xb3 ir avarij\xc5\xb3 metu. Toki\xc5\xb3 traum\xc5\xb3 metu atsiranda ausies nubrozdinimai, sumu\xc5\xa1imai, m\xc4\x97lyn\xc4\x97s ir didesn\xc4\x97s poodin\xc4\x97s hematomos. Boksininkams, imtynininkams d\xc4\x97l da\xc5\xbeno ausies kau\xc5\xa1elio deformavimo pakinta jo forma ir tokia ausis vadinama boksininko arba kalafioro ausis._NEWLINE_Susidariusias hematomas reikia punktuoti arba atverti, jas drenuoti, pa\xc5\xbeeidimo vietoje u\xc5\xbed\xc4\x97ti spaud\xc5\xbeiam\xc4\x85 tvarst\xc4\xaf, paskirti antibiotikus d\xc4\x97l galimo hematomos sup\xc5\xabliavimo. Jei yra i\xc5\xa1orin\xc4\x97s klausomosios landos pa\xc5\xbeeidimas, land\xc4\x85 tikslinga sutepti antibiotik\xc5\xb3 tepalu.\n_START_SECTION_\nTerminiai ausies pa\xc5\xbeeidimai\n_START_PARAGRAPH_\nPabuvus ilgesn\xc4\xaf laik\xc4\x85 \xc5\xa1altame ore ir neapsaugojus aus\xc5\xb3 nuo \xc5\xa1al\xc4\x8dio, galimas ausies kau\xc5\xa1elio nu\xc5\xa1alimas. Taip pat ilgesn\xc4\xaf laik\xc4\x85 veikiant kar\xc5\xa1\xc4\x8diui ar saul\xc4\x97s spinduliams galimas ausies kau\xc5\xa1elio nudegimas. _NEWLINE_I\xc5\xa1 prad\xc5\xbei\xc5\xb3 jau\xc4\x8diamas ausies kau\xc5\xa1elio nutirpimas, v\xc4\x97liau at\xc5\xa1ilus kau\xc5\xa1elis patinsta, b\xc5\xabna skausmingas, parausta. Taip pat gali atsirasti didesni\xc5\xb3 ar ma\xc5\xbeesni\xc5\xb3 skausming\xc5\xb3 p\xc5\xabsleli\xc5\xb3. _NEWLINE_Esant pirmo laipsnio nu\xc5\xa1alimui ar nudegimui pa\xc5\xbeeid\xc5\xbeiamas tik pavir\xc5\xa1inis epitelis. Esant antro laipsnio pa\xc5\xbeeidimui atsiranda skausming\xc5\xb3 p\xc5\xabsleli\xc5\xb3. Tre\xc4\x8dio laipsnio pakenkimo atveju pa\xc5\xbeeid\xc5\xbeiami visi odos sluoksniai, atsiranda odos nekroz\xc4\x97s \xc5\xbeidini\xc5\xb3.\n_START_SECTION_\nB\xc5\xabgnelio perforacija\n_START_PARAGRAPH_\nB\xc5\xabgnelio perforacija\xc2\xa0\xe2\x80\x93 b\xc5\xabgnelio prakiurimas, skyl\xc4\x97s atsiradimas b\xc5\xabgnelyje. Tai n\xc4\x97ra atskira liga, o tik vidurin\xc4\x97s ausies lig\xc5\xb3 simptomas._NEWLINE_B\xc5\xabgnelio perforacija gali atsirasti traumos metu (smailiu daiktu prad\xc5\xabrus b\xc5\xabgnel\xc4\xaf, po sm\xc5\xabgio \xc4\xaf aus\xc4\xaf ranka ar kokiu nors daiktu), veikiant suspausto oro bangai (\xc5\xa1okant i\xc5\xa1 auk\xc5\xa1tai \xc4\xaf vanden\xc4\xaf), leid\xc5\xbeiantis l\xc4\x97ktuvu, kai sutrikusi ausies trimito (vamzdelio, jungian\xc4\x8dio vidurin\xc4\x99 aus\xc4\xaf su nosiarykle) funkcija ir negali susilyginti oro sl\xc4\x97gis i\xc5\xa1or\xc4\x97je ir b\xc5\xabgnin\xc4\x97je ertm\xc4\x97je._NEWLINE_B\xc5\xabgnelio perforacija gali likti po \xc5\xabminio vidurin\xc4\x97s ausies u\xc5\xbedegimo (\xc5\xabminio vidurinio otito)._NEWLINE_B\xc5\xabgnelyje skiriamos dvi dalys: apatin\xc4\x97 \xc4\xaftemptoji (ji ypa\xc4\x8d svarbi garso laidumui\xc2\xa0\xe2\x80\x93 gird\xc4\x97jimui) ir vir\xc5\xa1utin\xc4\x97 laisvoji dalis. Po \xc5\xabminio vidurinio otito likusi b\xc5\xabgnelio perforacija da\xc5\xbeniausiai b\xc5\xabna b\xc5\xabgnelio \xc4\xaftemptoje dalyje. B\xc5\xabgnelio perforacija vir\xc5\xa1utin\xc4\x97je laisvojoje dalyje yra l\xc4\x97tinio vidurinio otito (epitimpanito) simptomas. Tai pavojinga liga, nes p\xc5\xabliai yra vir\xc5\xa1b\xc5\xabgnin\xc4\x97je dalyje prie pat smegen\xc5\xb3, o per b\xc5\xabgnelio perforacij\xc4\x85 \xc4\xaf land\xc4\x85 beveik nuolat teka dvokiantys p\xc5\xabliai._NEWLINE_Simptomai: klausos sutrikimas, prikurtimas, ausies skausmas, \xc5\xab\xc5\xbeesys ausyse, p\xc5\xabliavimas i\xc5\xa1 ausies.\n_START_SECTION_\nSieros kam\xc5\xa1tis\n_START_PARAGRAPH_\nSiera yra fiziologinis ausies tepalas. Jos mink\xc5\xa1tumas ar kietumas priklauso nuo organizmo savybi\xc5\xb3. Tod\xc4\x97l nereikia jausti komplekso, kad ausis u\xc5\xbegul\xc4\x97. Jei staiga suprast\xc4\x97ja klausa, ausis b\xc5\xabna nemaloniai u\xc5\xbegulusi, vert\xc4\x97t\xc5\xb3 apsilankyti pas LOR (otolaringolog\xc4\x85). U\xc5\xbesikim\xc5\xa1usios ausys n\xc4\x97ra nevalyvumo po\xc5\xbeymis. Daugeliui \xc5\xbemoni\xc5\xb3 toki\xc5\xb3 problem\xc5\xb3 n\xc4\x97ra net kil\xc4\x99, o kai kuriems sieros kam\xc5\xa1t\xc4\xaf i\xc5\xa1 ausies tenka pa\xc5\xa1alinti net kelis kartus per metus._NEWLINE_Prie\xc5\xbeastys. Jos labai \xc4\xafvairios. Sieros ausyje turi b\xc5\xabti, nes ji apsaugo gilesnius ausies organus nuo dulki\xc5\xb3, u\xc5\xbeter\xc5\xa1tumo, taip pat bakterij\xc5\xb3. Savo funkcij\xc4\x85 atlikusi siera sukiet\xc4\x97ja ir sutrup\xc4\x97jusi i\xc5\xa1byra. Ta\xc4\x8diau pasitaiko, kai sieros ausyje susikaupia daug. Tai priklauso nuo keleto veiksni\xc5\xb3. Kai kurie \xc5\xbemon\xc4\x97s turi \xc4\xafgimt\xc5\xb3 ausies landos defekt\xc5\xb3\xc2\xa0\xe2\x80\x93 landa gali b\xc5\xabti labai siaura, kreiva, su kaulin\xc4\x97mis i\xc5\xa1augomis. \xc5\xa0ie anatominiai nesklandumai gali tapti kam\xc5\xa1\xc4\x8dio prie\xc5\xbeastimi. Sieros ausyje kartais per daug susikaupia, jei \xc5\xbemogus dirba labai dulk\xc4\x97toje aplinkoje. Tuomet pasikei\xc4\x8dia sieros klampumas, ir ausyje ji u\xc5\xbesilaiko ilgiau, be to, gaminasi toliau, tod\xc4\x97l kam\xc5\xa1\xc4\x8dio nebepavyksta i\xc5\xa1vengti._NEWLINE_Kam\xc5\xa1\xc4\x8dius galima \xc5\xa1iek tiek sumink\xc5\xa1tinti la\xc5\xa1eliais skystinan\xc4\x8diais sier\xc4\x85. Jie tinka tais atvejais, kai kam\xc5\xa1tis yra labai kietas ir net gydytojui nepavyksta i\xc5\xa1valyti per vien\xc4\x85 ar net kelis kartus. Sieros sumink\xc5\xa1tinimas suma\xc5\xbeina diskomforto jausm\xc4\x85 valymo metu._NEWLINE_Ausis kaip ir vis\xc4\x85 k\xc5\xabn\xc4\x85 reikia plauti pir\xc5\xa1tu, muilu, vandeniu ir rank\xc5\xa1luos\xc4\x8diu nusausinti. Nenaudoti aus\xc5\xb3 krap\xc5\xa1tuk\xc5\xb3. Grubiai valyti, daug ir bet ko la\xc5\xa1inti \xc4\xaf ausis \xe2\x80\x93 nerekomenduojama. Ausis valyti reikia labai saikingai \xe2\x80\x93 kiek telpa pir\xc5\xa1tas, sausai i\xc5\xa1\xc5\xa1luostyti ausis rank\xc5\xa1luos\xc4\x8diu, kad nenustumtum\xc4\x97me sieros kam\xc5\xa1\xc4\x8dio ar\xc4\x8diau b\xc5\xabgnelio. Kad nesusidaryt\xc5\xb3 sieros kam\xc5\xa1\xc4\x8diai, profilakti\xc5\xa1kai du \xe2\x80\x93 tris kartus per savait\xc4\x99 nusiprausus, \xc4\xaf ausis \xc4\xafpurk\xc5\xa1ti aerozoli\xc5\xb3 arba aliejiniu pagrindu la\xc5\xa1\xc5\xb3. Tada siera sumink\xc5\xa1t\xc4\x97ja ir geriau i\xc5\xa1siplauna.\n_START_SECTION_\nVotys\n_START_PARAGRAPH_\nVotis yra bendra infekcin\xc4\x97 liga, j\xc5\xb3 gali b\xc5\xabti visame organizme. Votis ausyje, ausies landoje, skiriasi nuo vo\xc4\x8di\xc5\xb3 kitose vietose ypatingu skausmingumu \xe2\x80\x93 skiriamasis bruo\xc5\xbeas, kad negalima prisiliesti prie ausies net suaugusiems._NEWLINE_Votis gydoma antibiotikais, tod\xc4\x97l reikia kreiptis \xc4\xaf gydytoj\xc4\x85. Neb\xc5\xabtinai tai turi b\xc5\xabti otorinolaringologas, galima eiti ir pas \xc5\xa1eimos gydytoj\xc4\x85. Kai skausmas labai stiprus, patariama naudoti bendro veikimo nuskausminamuosius vaistus._NEWLINE_Furunkulai (votys) \xe2\x80\x93 p\xc5\xabliniai, sukeliami da\xc5\xbeniausiai stafilokok\xc5\xb3, galintys i\xc5\xa1kilti \xc4\xafvairiose k\xc5\xabno vietose. Ausies landoje i\xc5\xa1kil\xc4\x99s furunkulas itin skausmingas. Gydant b\xc5\xabtina skirti antibiotikus, tod\xc4\x97l reikia kreiptis pas \xc5\xa1eimos gydytoj\xc4\x85 ar otorinolaringolog\xc4\x85. Tenka naudoti nuskausminamuosius vaistus.\n_START_SECTION_\nAusies landos egzema\n_START_PARAGRAPH_\nEgzema \xe2\x80\x93 alergin\xc4\x97s kilm\xc4\x97s odos u\xc5\xbedegimas. Pasirei\xc5\xa1kia da\xc5\xbeniausiai nie\xc5\xbeuliu ir \xc5\xa1lapiavimu i\xc5\xa1 ausies. Tokios ausies negalima \xc5\xa1lapinti. Ypa\xc4\x8d po pasimaudym\xc5\xb3 pada\xc5\xben\xc4\x97ja tokio pob\xc5\xabd\xc5\xbeio susirgim\xc5\xb3 \xe2\x80\x93 \xc5\xbemogus skund\xc5\xbeiasi, kad i\xc5\xa1 prad\xc5\xbei\xc5\xb3 prad\xc4\x97jo aus\xc4\xaf nie\xc5\xbe\xc4\x97ti, v\xc4\x97liau \xc4\x97m\xc4\x97 \xc5\xa1lapiuoti, o dabar jau skauda. Tepalus ar kitas medikamentines priemones skiria gydytojas._NEWLINE_Difuzinis i\xc5\xa1orin\xc4\x97s ausies u\xc5\xbedegimas da\xc5\xbeniausiai yra alergin\xc4\x97s kilm\xc4\x97s. Pasirei\xc5\xa1kia nie\xc5\xbeuliu ir \xc5\xa1lapiavimu i\xc5\xa1 ausies. Svarbu prisiminti, kad tokios ausies negalima \xc5\xa1lapinti. Ypa\xc4\x8d art\xc4\x97jant vasaros maudyn\xc4\x97ms. Gydymui reikalingus tepalus ar la\xc5\xa1us skiria gydytojas otorinolaringologas.\n_START_SECTION_\nKlausos praradimas\n_START_PARAGRAPH_\nPrikurtim\xc4\x85 s\xc4\x85lygoja \xc4\xafvairios prie\xc5\xbeastys. Priklausomai nuo pa\xc5\xbeeidimo mechanizmo yra i\xc5\xa1skiriami trys apkurtimo tipai: kondukcinis, neurosensorinis ir nervinis.\n_START_SECTION_\nKondukcinis\n_START_PARAGRAPH_\nTai prikurtimo forma, kuri i\xc5\xa1sivysto d\xc4\x97l \xc4\xafvairiausi\xc5\xb3 garso bangos sklidimo sutrikim\xc5\xb3 i\xc5\xa1orin\xc4\x97je ir vidurin\xc4\x97je ausyje, pasirei\xc5\xa1kianti klausos susilpn\xc4\x97jimu. Kondukcinis prikurtimas gali b\xc5\xabti silpnas arba vidutinis, d\xc4\x97l kurio 60 ar 70 decibel\xc5\xb3 susilpn\xc4\x97ja klausa. Kai kuriais atvejais kondukcinis prikurtimas gali b\xc5\xabti laikinas. Da\xc5\xbenai gali pagelb\xc4\x97ti vaistai arba chirurgin\xc4\x97 intervencija, priklausomai nuo specifin\xc4\x97s problemos prie\xc5\xbeasties. Kondukcinio prikurtimo atveju gali pad\xc4\x97ti klausos aparatai, sustiprinantys \xc4\xafeinant\xc4\xafj\xc4\xaf gars\xc4\x85.\n_START_SECTION_\nNeurosensorinis prikurtimas\n_START_PARAGRAPH_\nNeurosensorinio prikurtimo prie\xc5\xbeastimi gali tapti sraig\xc4\x97s problemos. Neurosensorinis prikurtimas atsiranda d\xc4\x97l sraig\xc4\x97s sensorini\xc5\xb3 plaukuot\xc5\xb3j\xc5\xb3 l\xc4\x85steli\xc5\xb3 nebuvimo arba j\xc5\xb3 pa\xc5\xbeeidimo. Toks prikurtimas da\xc5\xbeniausiai yra nuolatinis. \xc5\xa0is prikurtimas, dar vadinamas \xe2\x80\x9enervo kurtumu\xe2\x80\x9c, gali b\xc5\xabti silpnas, vidutinis, stiprus ir visi\xc5\xa1kas. Neurosensorinio prikurtimo atveju chirurgin\xc4\x97 operacija pad\xc4\x97ti negali, tod\xc4\x97l vienintel\xc4\x97 i\xc5\xa1eitis yra tradiciniai klausos aparatai arba unikalus VIBRANT SOUNDBRIDGE. Stipraus ir visi\xc5\xa1ko prikurtimo gydymui MED-EL si\xc5\xablo plat\xc5\xb3 implant\xc5\xb3 asortiment\xc4\x85. \xc2\xa0\xc2\xa0Asmenims, kurie visi\xc5\xa1kai negirdi auk\xc5\xa1to da\xc5\xbenio gars\xc5\xb3, bet gali gird\xc4\x97ti \xc5\xbeemo da\xc5\xbenio garsus, MED-EL suk\xc5\xabr\xc4\x97 unikali\xc4\x85 EAS\xe2\x84\xa2 klausos sistem\xc4\x85 elektriniam akustiniam stimuliavimui (EAS). \xc5\xa0i technologija - tai klausos implanto ir skaitmenini\xc5\xb3 klausos technologij\xc5\xb3 derinys.\n_START_SECTION_\nNervinis prikurtimas\n_START_PARAGRAPH_\nAtsiranda d\xc4\x97k klausos nervo pa\xc5\xbeeidimo arba jo nebuvimo. Tai visi\xc5\xa1kas ir nuolatinis kurtumas. \xc5\xa0iuo atveju klausos aparatai ir implantai pad\xc4\x97ti negali, nes klausos nervas negali perduoti garsin\xc4\x97s informacijos \xc4\xaf smegenis. \xc5\xa0iais atvejais gali pad\xc4\x97ti implanto sistema su Smegen\xc5\xb3 kamieno klausos (ABI) elektrodu.\n_START_SECTION_\nMi\xc5\xa1raus tipo prikurtimas\n_START_PARAGRAPH_\nTai yra da\xc5\xbeniausiai pasitaikantis tipas ir susideda i\xc5\xa1 kondukcinio ir neurosensorinio prikurtimo. D\xc4\x97l \xc5\xa1io derinio yra itin sunku rasti tinkam\xc4\x85 pagalb\xc4\x85, Tod\xc4\x97l svarbu \xc4\xafvertinti kiekvien\xc4\x85 pacient\xc4\x85 individualiai ir rasti geriausi\xc4\x85 sprendim\xc4\x85.'